Die goedkoopste dubbelkajuit?Die Toyota Hilux Suid-Afrikaners is bitter lief vir hul bakkies. Dit sorg vir ure lange gesels om die braaivleisvuur oor watter bakkie nou eintlik die beste en taaiste is. Bakkies is baie duur en dit laat dan die vraag ontstaan: Is daar ŉ lekker dubbelkajuitbakkie beskikbaar wat meer in Jan Alleman se prysklas val? Indien wel, wat gaan kort? Daar is beslis twee kategorieë bakkies – die veterane met goedkoop weergawes van topverkopers, soos die Hilux en die Ranger, en dan is daar goedkoop bakkies soos die Mahindra Pik Up, GWM se P Series en die JAC T8. Kom ons kyk só na hulle: 5 jaar/ 90 000 km- diensplan 5 jaar/ 60 000 km- diensplan 5 jaar/ 90 000 km- diensplan 6 jaar/ 90 000 km- diensplan 6 jaar/ 90 000 km- diensplan 9 dienste- diensplan Die GWM P Series Die Mahindra, GWM en JAC staan saam in ŉ klas. Die P-Series bied werklik goeie waarde, maar ek sal versigtig wees. Ons weet nog nie hoe betroubaar hy sal wees nie, en herverkoopwaarde is sensitief vir dié koper – andersins sou hulle in die eerste plek ŉ onbeperkte begroting gehad het. Die Isuzu, Nissan, Ford en Toyota staan saam as die ou staatmakers. Die Isuzu het ŉ sagte plek in my hart, maar dit kan ŉ harde opsie wees as die bakkie nooit gaan hoef te werk nie. Die verrassing hier vir my is die Navara. Hy word nou plaaslik vervaardig, bied fantastiese waarde én het die beste rit van enige van dié bakkies – met ŉ groot marge. Al dié bakkies het min of meer dieselfde tipe verrigting en die brandstofverbruik sal in dieselfde klas wees. Ek het self nog nie die JAC gery nie, so ek kan nie té veel raad daar gee nie. Die GWM se sleepvermoë is té min vir ŉ bakkie. Die res is almal aanvaarbaar, maar die Ranger en Navara die sterkstes met 3,5 ton. Die Nissan Nivara Al dié bakkies is handrat en nie 4×4 nie. Dit is die laagste spesifikasievlak wat beskikbaar is – bó ŉ werksbakkie. Hier is nie plastieksitplekke nie, eerder duursame bekleedsel. Hier is geen wieldoppe nie, eerder sierwiele. ŉ Funksie wat op die meeste modelle gemis sal word, is spoedkontrole, maar dit is beskikbaar op die Hilux, Mahindra en GWM. Die meeste van dié bakkies het gewone lugreëling, nie elektroniese klimaatbeheer nie, maar ek dink nie dit is iets om oor te huil nie. Ek sal dit só opsom: Indien jou begroting werklik druk, koop die Mahindra. Indien jy meer geld het, is die Hilux, Ranger, Nissan of Isuzu goeie opsies. Indien ritgehalte vir jou ŉ belangrike eienskap is, gaan toetsbestuur die Navara – jy sal nie spyt wees nie. Indien jy ŉ bakkie wil koop en hom vir ewig wil ry, kies dan die Hilux of die Isuzu.